Document ID: 32012R0198
Publication Date: 2012-03-08

Title and Content:
VYKONÁVACIE NARIADENIE KOMISIE (EÚ) č. 198/2012
z 8. marca 2012,
ktorým sa stanovujú ceny Únie, pri ktorých sa výrobky sťahujú z trhu, a predajné ceny rybárskych výrobkov uvedených v prílohe I k nariadeniu Rady (ES) č. 104/2000 na rybársky hospodársky rok 2012
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 104/2000 zo 17. decembra 1999 o spoločnej organizácii trhov s výrobkami rybolovu a akvakultúry (1), a najmä na jeho článok 20 ods. 3 a článok 22,
keďže:
(1)
V nariadení (ES) č. 104/2000 sa stanovuje, že ceny Únie, pri ktorých sa výrobky sťahujú z trhu, a predajné ceny každého výrobku uvedeného v prílohe I k uvedenému nariadeniu treba určiť na základe čerstvosti, veľkosti alebo hmotnosti a prezentácie výrobku uplatnením konverzného faktora pre kategóriu príslušného výrobku do výšky neprevyšujúcej 90 % príslušnej orientačnej ceny.
(2)
Ceny, pri ktorých sa výrobky sťahujú z trhu, možno násobiť upravujúcimi faktormi v prístavných oblastiach, ktoré sú veľmi vzdialené od hlavných centier spotreby v Únii. Orientačné ceny na rybársky hospodársky rok 2012 boli stanovené pre všetky príslušné výrobky nariadením Rady (EÚ) č. 1388/2011 (2).
(3)
Toto nariadenie by sa malo uplatňovať so spätnou platnosťou od 1. januára 2012, aby sa nebránilo fungovaniu intervenčného systému v roku 2012.
(4)
Opatrenia stanovené v tomto nariadení sú v súlade so stanoviskom Riadiaceho výboru pre produkty rybného hospodárstva,
PRIJALA TOTO NARIADENIE:
Článok 1
Konverzné faktory používané na výpočet cien Únie, pri ktorých sa výrobky sťahujú z trhu, a predajných cien podľa článkov 20 a 22 nariadenia (ES) č. 104/2000 na rybársky hospodársky rok 2012 pre výrobky uvedené v prílohe I k príslušnému nariadeniu sú stanovené v prílohe I k tomuto nariadeniu.
Článok 2
Ceny Únie, pri ktorých sa výrobky sťahujú z trhu, a predajné ceny platné na rybársky hospodársky rok 2012 a výrobky, na ktoré sa vzťahujú, sú uvedené v prílohe II.
Článok 3
Ceny, pri ktorých sa výrobky sťahujú z trhu, platné na rybársky hospodársky rok 2012 v prístavných oblastiach, ktoré sú veľmi vzdialené od hlavných centier spotreby v Únii, upravujúce faktory používané na ich výpočet a výrobky, na ktoré sa vzťahujú, sú uvedené v prílohe III.
Článok 4
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2012.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 8. marca 2012

Classification:
Level 1 Topics: 100148
100156
Level 2 Topics: 100207
100252
Level 3 Topics: 2639
1372
2489
2656
All Topics: 1025
2659
2664
2718